b'\n_START_ARTICLE_\nRimski vrelec\n_START_SECTION_\nLega\n_START_PARAGRAPH_\nRimski vrelec le\xc5\xbei v ob\xc4\x8dini Ravne na Koro\xc5\xa1kem ob vzno\xc5\xbeju mogo\xc4\x8dne Ur\xc5\xa1lje gore na nadmorski vi\xc5\xa1ini 480 mnm okoli 1 km ju\xc5\xbeno od Kotelj ob cesti, ki pelje proti jezeru kjer je bil neko\xc4\x8d manj\xc5\xa1i rekreacijski center Ivar\xc4\x8dko jezero. Na Rimskem vrelcu se za\xc4\x8dne Voran\xc4\x8deva pot imenovana tudi Koro\xc5\xa1ka kulturna transverzala.\n_START_SECTION_\nZgodovina\n_START_PARAGRAPH_\nBlizu Kotelj je ob rimski cesti Celeia - Virunum pri izviru mineralne vode \xc5\xbee v Rimski dobi stala postojanka. Vrelec so pri\xc4\x8deli gospodarsko izkori\xc5\xa1\xc4\x8dati konec 19. stoletja v \xc4\x8dasu Avstro-Ogrske, ko so tu postavili manj\xc5\xa1e zdravili\xc5\xa1\xc4\x8de znano kot R\xc3\xb6merquelle. Nekdaj je bila to ena najbolj cenjenih mineralnih vod, bila je najbolj prodajana v vseh ve\xc4\x8djih mestih Avstro-Ogrske in so jo izva\xc5\xbeali tudi v ZDA. Vodo so priporo\xc4\x8dali predvsem slabokrvnim ljudem in proti boleznim srca in o\xc5\xbeilja. Med drugo svetovno vojno je bil v stavbi zdravili\xc5\xa1\xc4\x8da \xc5\xa1tab gestapa, po vojni pa gostilna, internat metalur\xc5\xa1ke \xc5\xa1ole, po\xc4\x8ditni\xc5\xa1ki dom in hotel. Hotel je bil v devetdesetih letih p.s. v celoti prenovljen in dolga leta priljubljena dopustni\xc5\xa1ka to\xc4\x8dka turistov in \xc5\xa1portnikov iz vse Evrope. \xc5\xa0e posebej priljubljen je bil med gosti iz Hrva\xc5\xa1ke in Belgije, saj je bil zaradi mirne in \xc4\x8dudovite pokrajine idealen kraj za dru\xc5\xbeinske po\xc4\x8ditnice na snegu ali pohode in kolesarjenje skozi preostali del leta. Zaradi denacionalizacijskega postopka kompleks \xc5\xbee nekaj let ne obratuje. Februarja 2012 ga je na javnem razpisu kupil In\xc5\xa1titut za imunopatologijo in preventivno medicino (IIPM), ki je v lasti ruskega zdravnika Muse T. Abidova. Ta se je ob nakupu s pogodbo obvezal, da bo obnovil kompleks do konca junija 2013 ter pridobil status zdravili\xc5\xa1\xc4\x8da. Ker kupec ni izpolnil pogodbenih pogojev do predvidenega roka, je bil celoten kompleks vrnjen Ob\xc4\x8dini Ravne na Koro\xc5\xa1kem, ki ga sedaj ponovno ponuja na prodaj.'